સ્થૂળ શરીરવાળાઓએ રો સિલ્ક પહેરવાનું ટાળવું જોઇએ. ફેબ્રિક ખૂબ જાડું હોવાથી પહેર્યા પછી એ શરીરથી અળગું રહે છે એટલે વધારે જાડા લાગો છો. જો તમે પાતળા અને લાંબા હો તો તમે પહેરો, ફેબ્રિકનો થિક લુક તમને ભરેલો લુક આપશે. જો તમે વધારે પડતા પાતળા હો અને તમારે થોડુંક વ્યવસ્થિત લાગવું હોય તો રો સિલ્કનો કુરતો ન પહેરતાં રો સિલ્કની સલવાર પહેરવી, જે પહેર્યા પછી થોડી પહોળી તો રહેશે જ અને એના પર પ્યોર શિફોન કે પ્યોર જ્યોર્જેટનો કુરતો પહેરવો જેથી શરીરને થોડો ભરાવદાર લુક મળે. જો તમારું ફિગર અને હાઇટ વ્યવસ્થિત હોય તો રો સિલ્કનો ચાઇનીઝ કોલરનો કુરતો અથવા બંધ ગળાનો લોન્ગ કુરતો ચૂડીદાર અથવા સિગાર પેન્ટ સાથે ખૂબ જ સ્માર્ટ લાગશે અને એક કોર્પોરેટ લુક પણ મળશે. જો તમારું શરીર ભરાવદાર હોય અને તમને રો સિલ્ક પહેરવાનો શોખ હોય તો રો સિલ્કને પેચિસમાં યુઝ કરવું. જેમ કે, ડ્રેસ પ્લેન રાખવો, માત્ર ડ્રેસના દામનમાં રો સિલ્કની બે ઇંચથી ત્રણ ઇંચની બોર્ડર આપવી. એના પર કોઈ પણ વર્કવાળી લેસ મૂકવી અને દુપટ્ટાને થોડો હેવી લુક આપવો. જેમ કે, ચારે બાજુ રો સિલ્કની બોર્ડર મૂકવી અને એના પર વર્કવાળી લેસ. પ્યોર રો સિલ્કનાં ક્લચ બ્રાઇડલ એક્સેસરીઝમાં ખૂબ જ વપરાય છે. તેમ જ રો સિલ્કનો ઉપયોગ બ્રાઇડલ વેઅરમાં ફૂટવેઅર ડિઝાઇનિંગ માટે પણ થાય છે. તેમ જ ગ્રૂમના સાફાથી લઈને મોજડીમાં પણ રો સિલ્કનો ઉપયોગ થાય છે. જો તમારે પ્યોર રો સિલ્ક ન પહેરવું હોય તો તમે સેમી રો સિલ્ક પહેરી શકો છો, જે લગભગ પ્યોર રો સિલ્ક જેવું જ લાગે છે. જો સેમી રો સિલ્કનું બ્લાઉઝ કે ચૂડીદાર બનાવવું હોય તો એમાં લાઇનિંગ નાખવાની જરૂર પડતી નથી. જો તમારી સ્કિન ખૂબ જ સેન્સિટિવ હોય તો લાઇનિંગ નાખવું હિતાવહ છે.